ང་ཚོ་བཙན་བྱོལ་བར་མཚོན་ན་ཡང་ཡུལ་དུས་བརྗེས་ཏེ་ཚ་གྲང་མ་སྙོམས་པ།མཐུན་རྐྱེན་མ་འཛོམས་པ།འཕྲོད་བསྟེན་ཞན་པ་སོགས་ཀྱི་དཀའ་ངལ་དང༌།རྒན་གཞོན་མང་པོ་དུས་མིན་འཆི་རྐྱེན་བྱུང་ཡོད།གང་ལྟར་ང་རང་ཚོའི་མི་ཐོག་འདིར་བོད་མི་རིགས་ཀྱིས་དཀའ་སྡུག་ཆེན་པོ་མྱོང་དགོས་པ་བྱུང་ན་ཡང༌།མི་མང་པོ་ཞིག་གིས་ལུས་སྲོག་འབེན་དུ་བཙུགས་ཏེ་དཀའ་ངལ་ཁྱད་བསད་བྱས་པའི་འབྲས་བུར་ང་ཚོའི་ཆོས་དང་རིག་གཞུང༌།མི་རིགས་ཀྱི་གོམས་གཤིས་བཟང་པོ་བཅས་ཉམས་མེད་རྒྱུན་འཛིན་ཡག་པོ་ཞིག་བྱེད་ཐུབ་པ་བྱུང་བ་ཡིན་ན་དཀའ་ལས་བརྒྱབ་པ་དེ་གོ་ཆོད་པ་རེད།ཤི་མཁན་ཚོ་ཡང་ཤི་གོ་ཆོད་པ་རེད།ཤི་ཁར་ཁ་ཆེམས་བཞག་པའི་དོན་དག་སྒྲུབ་ཐུབ་པ་རེད།